PROTIMONOPOLNÝ ÚRAD SLOVENSKEJ REPUBLIKY

  ROZHODNUTIE

Číslo:	2009/39/R/2/034	Bratislava 14. august 2009	

Rada Protimonopolného úradu Slovenskej republiky v  Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady 
č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, v konaní č. 0027/OZDP/2007, na základe rozkladu podaného   Ministerstvom kultúry Slovenskej republiky rozhodla tak, že  

 podľa § 32 ods. 2 písm. a) v spojení s § 34 ods. 2 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov sa konanie zastavuje, pretože dôvod na konanie nebol daný.

Odôvodnenie:

	Dňa 2. júla 2007 vydal Protimonopolný úrad Slovenskej republiky, odbor zneužívania dominantného postavenia (ďalej len „úrad“) rozhodnutie 
č. 2007/39/2/1/054 (ďalej len „rozhodnutie“), ktorým rozhodol, že Ministerstvo  kultúry Slovenskej republiky (ďalej len „MK SR“) skreslilo hospodársku súťaž tým, že pri poskytovaní finančných prostriedkov zo štátneho rozpočtu vo forme príspevku pre rozpočtový rok 2007 Tlačovej agentúre Slovenskej republiky – Slovakia, Pribinova 23, 819 028 Bratislava (ďalej len „TASR“) umožnilo, aby TASR financovala z týchto prostriedkov aj činnosti, ktoré sú poskytované v konkurenčnom prostredí, a tým porušilo § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). MK SR bola uvedeným rozhodnutím uložená pokuta vo výške 900 000,- Sk (29 874,52 eur).

1 	Námietky účastníka konania

	Proti vyššie uvedenému rozhodnutiu podalo MK SR v zákonnej lehote rozklad, (list č. 2674/2007 z 19.07.2007), ktorý obsahoval nasledovné námietky:

1.	Nesúhlasí s rozhodnutím úradu, nakoľko podľa právnej úpravy, platnej v čase rozhodovania o príspevku, je TASR príspevková organizácia štátu, ktorej hlavnou činnosťou je zabezpečenie slovného o obrazového spravodajstva. Forma príspevkovej organizácie  zabezpečuje TASR príspevok zo štátneho rozpočtu. Odvoláva sa pritom na platné rozpočtové zákony a zákon č. 81/1992 Zb. o Česko-slovenskej tlačovej kancelárii v znení neskorších predpisov (ďalej len „zákon o TASR“). Odvoláva sa tiež na nález Ústavného súdu Slovenskej republiky č. PL. ÚS 2/04-48 z 31.03.2005, v ktorom sa konštatuje, že zákon o TASR nie je v nesúlade s čl. 26 ods. 1, 2 a 4 a čl. 55 ods. 1 Ústavy Slovenskej republiky, štát vytvoril TASR ako nástroj na plnenie záväzku pri zabezpečovaní práva na prístup k informáciám. 

2.	 Požiadavka financovať formou príspevku zo štátnych prostriedkov len tie okruhy činností, ktoré nie sú vykonávané v súťažnom prostredí, nie je realizovateľná.  Spravodajstvo TASR nie je možné členiť na správy, ktorých predaj prebieha v konkurenčnom prostredí a tie, ktoré sú v nekonkurenčnom prostredí. Tvrdenie úradu, že MK SR neunieslo v tejto súvislosti dôkazné bremeno, je v rozpore s § 32 ods. 1 Správneho poriadku. Je na úrade, aby preukázal, že takéto členenie činností TASR možné je. Okrem uvedeného, všetky činnosti obrazového a slovného spravodajstva sú vykonávané v konkurenčnom prostredí, preto akýkoľvek príspevok je určený na činnosti, ktoré sú vykonávané v konkurenčnom prostredí, pričom legitímnosť postavenia TASR a nároku na príspevok za súčasného právneho stavu bola potvrdená Ústavným súdom Slovenskej republiky.

3.	Pri samotnom poskytovaní príspevku je MK SR viazané zákonnou úpravou, preto okrem rozpočtových opatrení podľa rozpočtových pravidiel, nemôže stanovovať iné podmienky. Z rozpisu jednotlivých činností pre TASR nie je možné vyvodiť záver, že MK SR má ďalej možnosť v rámci správnej úvahy rozdeliť činnosť jednotlivých redakcií TASR na činnosť, ktorá sa vykonáva v konkurenčnom prostredí a na činnosť, ktorá sa v konkurenčnom prostredí nevykonáva. Hypoteticky by toto rozdelenie muselo ísť až na úroveň jednotlivých správ, pričom ako už bolo uvedené, nie je možné určiť, ktorá správa je komerčne zaujímavá a ktorá nie.

4.	Účastník konania tiež uvádza argumenty, podľa ktorých nie je vhodné uvádzanie ČTK ako porovnateľného prípadu.

5.	TASR podľa úradu získava umelú konkurenčnú výhodu, v dôsledku ktorej môže svoje produkty ponúkať lacnejšie ako konkurenti. Zákon o cenách (§ 12 ods. 5) však neumožňuje TASR predávať produkty lacnejšie, keďže príspevok zo štátneho rozpočtu nemôže znížiť cenu ponúkaných produktov. TASR musí stanoviť cenu tak, aby pokrývala náklady, nemôže si dovoliť ponúkať „akciové ceny“ ako konkurencia. MK SR tiež nesúhlasí s tvrdením úradu, že príspevok zo štátneho rozpočtu môže redukovať snahu TASR o zlepšenie kvality, znižovanie nákladov či efektívnu súťaž o zákazníka, v kontrakte sa uvádzajú aj merateľné ukazovatele, ktoré musí TASR dosiahnuť.

	Na základe uvedených námietok žiadalo MK SR zrušenie prvostupňového rozhodnutia a zastavenie správneho konania.

2	Posúdenie prípadu

(1)	Rada úradu podľa § 59 ods. 1 zákona č. 71/1967 Zb. o správnom konaní (správny poriadok) v znení neskorších predpisov preskúmala na základe podaného rozkladu napadnuté rozhodnutie, konanie, ktoré mu predchádzalo a  spisový materiál s vecou súvisiaci, pričom zobrala do úvahy rozhodovaciu prax súdov, ktoré v rámci správneho súdnictva rozhodli v obdobnej veci, ako je posudzovaná v tomto správnom konaní a na základe toho dospela k nasledovným záverom.

Priebeh konania

(2)	MK SR je podľa § 18 ods. 1 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov ústredným orgánom štátnej správy. MK SR v rámci výkonu štátnej správy uskutočňuje rozpis finančných prostriedkov zo štátneho rozpočtu pre TASR na základe zákona o TASR, pričom postupuje podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. 

(3)	Zákon sa podľa § 2 vzťahuje i na orgány štátnej správy, pri výkone štátnej správy. Ustanovenie § 39 zákona obsahuje zákaz pre orgány štátnej správy 
pri výkone štátnej správy zjavnou podporou zvýhodňujúcou určitého podnikateľa alebo iným spôsobom obmedzovať súťaž. Tieto ustanovenia zákona zakotvujú pre úrad právomoc posúdiť, či pri výkone štátnej správy nedošlo k skresleniu hospodárskej súťaže na trhu, či už formou poskytnutia neodôvodnenej výhody určitému podnikateľovi/podnikateľom alebo inou formou.

(4)	Z rozhodnutia, ako aj súvisiaceho spisového materiálu je zrejmé, že MK SR poskytlo na rozpočtový rok 2007 TASR príspevok zo štátneho rozpočtu vo výške 49 198 tis. Sk (1 633 074,42 eur), určený na bežné výdavky, ktorý bol rozpísaný 
na osem redakcií (obrazová, medzinárodná, exportná, dokumentačná, domáca, športová, ekonomická a redakcia regionálneho spravodajstva). Z príspevku bolo vylúčené len financovanie TOP redakcie. (Kontrakt  MK SR s TASR 
č. MK-5388/2006700/20458).

(5)	Úrad v konaní posudzoval, či pri poskytovaní príspevku nedošlo 
k neodôvodnenému zvýhodneniu podnikateľa TASR voči konkurencii. Dospel k záveru, prezentovanému v prvostupňovom rozhodnutí, že MK SR porušilo 
§ 39 zákona, s odôvodnením, že rozpis príspevku zo štátneho rozpočtu nebol limitovaný len na tie činnosti, ktoré sa poskytujú v nekonkurenčnom prostredí. MK SR tak podľa prvostupňového orgánu neodôvodnene zvýhodnilo podnikateľa TASR voči konkurencii, ktorú na trhu poskytovania slovného a obrazového spravodajstva predstavuje minimálne tlačová agentúra SITA.

(6)	Rada úradu za účelom preverenia záverov uvedených v prvostupňovom rozhodnutí ohľadne charakteristiky trhu agentúrneho spravodajstva a existencie konkurenčného prostredia v období rozhodnom z pohľadu tohto správneho konania, vykonala po doručení rozkladu doplnenie dokazovania oslovením vybranej vzorky deviatich veľkých mediálnych odberateľov spravodajského servisu. Z doplnenia dokazovania vyplynulo, že aj pre rok 2007 odoberali oslovené subjekty agentúrne spravodajstvo zvyčajne od viacerých spravodajských agentúr. Na otázku existencie iného možného zdroja komplexného spravodajského servisu mimo agentúry TASR, odpovedali všetci oslovení odberatelia kladne, pričom uvádzali agentúru SITA, prípadne niektorí z nich aj ČTK ako zdroj komplexného spravodajského servisu.  Rada úradu sa na základe podkladov uvedených spisovom materiáli a na základe výsledkov doplneného dokazovania stotožnila so závermi prvostupňového orgánu, že v rámci spravodajského servisu existujú aj iné subjekty ako TASR, ktoré sú schopné plne uspokojiť požiadavky odberateľov na dodávku komplexného spravodajského servisu, pričom minimálne je takýmto subjektom agentúra SITA, ktorú uvádzali všetci oslovení odberatelia.

Rozsudok Krajského súdu v Bratislave, potvrdený rozsudkom Najvyššieho súdu SR

(7)	V priebehu správneho konania, dňa 24. októbra 2007, bolo rozsudkom Krajského súdu v Bratislave v právnej veci spis zn. 2S 218/06-42 zrušené rozhodnutie Rady úradu č. 2006/39/R/2/023, ako aj rozhodnutie úradu, odboru zneužívania dominantného postavenia č. 2005/39/2/1/111 a vec bola vrátená na ďalšie konanie. Predmetným rozhodnutím úradu z roku 2005, ktoré bolo potvrdené rozhodnutím Rady úradu, úrad posúdil ako porušenie § 39 zákona postup MK SR pri poskytovaní verejných prostriedkov TASR na rok 2005.

	Dňa 07. mája 2008 Krajský súd v Bratislave rozsudkom č. k. 2S 113/2007-145 obdobne zrušil rozhodnutie Rady úradu č. 2007/39/R/2/012 a prvostupňové rozhodnutie úradu č. 2006/39/2/1/118, kde bol ako porušenie § 39 zákona posúdený postup MK SR pri poskytovaní verejných prostriedkov TASR na rok 2006.

Proti týmto rozsudkom bolo úradom podané odvolanie na Najvyšší súd Slovenskej republiky.

(8)	Uvedenými rozhodnutiami úradu o porušení § 39 zákona MK SR pri poskytovaní verejných prostriedkov TASR na rozpočtový rok 2005 a rozpočtový rok 2006 bolo rozhodnuté o skutkovo obdobnom konaní, ako je posudzované v tomto správnom konaní. Rada úradu v záujme konať v súlade s konečným záverom súdu v obdobnej veci, predĺžila po vydaní prvého z uvedených rozsudkov Krajského súdu v Bratislave zo dňa 24.októbra 2007, podľa § 30 v spojení s § 34 ods. 2 zákona lehotu na vydanie rozhodnutia v tomto správnom konaní, a to na maximálnu hranicu.  O tejto skutočnosti bol účastník konania upovedomený listom č. 142/PMÚ SR/2008, doručeným dňa 22. januára 2008.

(9)	Dňa 03. júna 2009 Najvyšší súd Slovenskej republiky v právnej veci spis. zn. 
2 Sžhpu 3/2008 potvrdil jeden z uvedených rozsudkov Krajského súdu v Bratislave, (č. k. 2S 113/07-145, zo dňa 07.mája 2008). Rozsudok Najvyššieho súdu bol úradu doručený a nadobudol právoplatnosť dňa 22. júla 2009. Najvyšší súd Slovenskej republiky sa v celom rozsahu sa stotožnil s nasledovným odôvodnením rozsudku Krajského súdu:

Súd skonštatoval, že TASR je príspevková organizácia, ktorá plní zákonom vymedzené úlohy (§ 3 zákona o TASR) vo verejnom záujme. 

V rozhodnom období platný zákon o TASR vymedzuje jej osobitné postavenie ako verejnej tlačovej agentúry a povinnosť štátu vykrývať časť nákladov na jej prevádzku, ako aj vyžadovať od TASR plnenie zákonom vymedzených úloh. Postup pri prideľovaní príspevku zo štátneho rozpočtu stanovujú pre MK SR výlučne rozpočtové zákony. Cit.: „Skutočnosť, že obdobné aktivity vykonáva aj SITA na komerčnej báze nie je podľa názoru súdu dôvodom, pre ktoré by mal žalobca (pozn. MK SR) vyhľadávať tie činnosti, ktoré vykonáva TASR a zároveň aj štátom nedotovaná SITA v konkurenčnom prostredí, pretože postavenie verejnej spravodajskej agentúry má v zmysle zákona len TASR a takúto povinnosť žalobcovi neukladá žiaden zákon, ani ZOHS.“ Takáto selekcia činností by bola naviac zbytočná, keďže, ako je potvrdené z viacerých zdrojov, každá z aktivít TASR je poskytovaná aj v konkurenčnom prostredí.

Podľa názoru súdu bol postup MK SR pri prideľovaní príspevku TASR 
zo štátneho rozpočtu (v tomto prípade pre rozpočtový rok 2006) v súlade s platnou právnou úpravou, konkrétne zákonom o štátnom rozpočte na rok 2006, zákonom 
č. 523/2004 Z. z. o rozpočtových pravidlách verejnej správy a zákonom o TASR. Pokiaľ existuje v súvislosti s jej financovaním súťažný problém, je potrebné podľa názoru súdu riešiť to v rámci nového zákonného vymedzenia postavenia TASR. Súd má za to, že za platného právneho stavu MK SR neporušil § 39 zákona. Žiadny právny predpis neukladal MK SR povinnosti, ktorých nesplnenie bolo postihnuté v predmetnom správnom konaní. Rozhodnutie Rady úradu a úradu o porušení § 39 zákona MK SR v súvislosti s poskytovaním rozpočtových prostriedkov TASR na rok 2006 preto vychádzajú z nesprávneho právneho posúdenia veci a súd obe zrušil podľa § 250j ods. 2 písm. a) O.s.p..

Záver Rady úradu 

(10)	MK SR ako správca kapitoly poskytuje TASR príspevok zo štátneho rozpočtu každoročne, vždy na jednotlivé rozpočtové obdobie. V tomto správnom konaní úrad posudzoval postup MK SR pri prideľovaní príspevku TASR z verejných zdrojov na rozpočtový rok 2007. Predmetom súdneho prieskumu Krajským súdom v Bratislave a následne Najvyšším súdom SR boli rozhodnutia Rady úradu a úradu o porušení 
§ 39 zákona zo strany MK SR pri prideľovaní príspevku TASR na rozpočtový rok 2006. Úrad teda v tomto správnom konaní posudzoval obdobné konanie MK SR, ako bolo predmetom zrušených rozhodnutí.

(11)	Rada úradu preskúmala, v súvislosti s vyššie uvedeným rozsudkom Najvyššieho súdu Slovenskej republiky, ktorým potvrdil rozsudok Krajského súdu v Bratislave, č. k. 2S 113/07-145 zo 07.mája 2008, či v prípade poskytovania príspevku na rozpočtový rok 2007 existujú rozdiely, predovšetkým pokiaľ ide o relevantnú právnu úpravu. 

V posudzovanom období, t.j. pri prideľovaní a rozpisovaní prostriedkov zo štátneho rozpočtu pre TASR na rok 2007, platil zákon o TASR, ktorý vymedzoval jej postavenie ako verejnoprávnej tlačovej agentúry, zriadenej v podobe príspevkovej organizácie, ktorá vykonáva vo verejnom záujme zákonom zverené úlohy. Štát prispieva prostredníctvom MK SR na náklady na prevádzku TASR v súvislosti so zákonom zverenými úlohami, pričom zákon o TASR neukladá MK SR povinnosť selektovať, na ktoré činnosti TASR sa bude príspevok vzťahovať. V súlade so závermi súdu, MK SR postupuje pri pridelení príspevku pre TASR na rok 2007 výlučne podľa platných rozpočtových predpisov, zákona o rozpočtových pravidlách a zákona o štátnom rozpočte na rok 2007, ktoré takisto neukladali MK SR povinnosť akýmkoľvek spôsobom selektovať činnosti TASR, na ktoré má byť príspevok z verejných zdrojov určený. Na základe uvedeného Rada úradu konštatuje, že ide o rovnaký právny stav, ako v prípade prideľovania príspevku TASR na rok 2006.

(12)	Na základe analýzy predmetných rozsudkov Rada úradu dospela k záveru, že tu uvedené závery sa aplikujú, vzhľadom na podobnosť skutkov a nezmenenú právnu úpravu vymedzujúcu postavenie TASR a jej nárok na príspevok zo štátneho rozpočtu, i na toto správne konanie. 

V tomto konaní preto nie je možné, vzhľadom na závery uvedené v rozsudku Najvyššieho súdu Slovenskej republiky, posudzovať postup MK SR pri poskytnutí príspevku podľa § 39 zákona. 

(13)	Rada úradu dospela na základe uvedených skutočností k  záveru, že dôvod na konanie nebol daný a na svojom zasadnutí dňa 14. augusta 2009 rozhodla tak, ako je uvedené vo výroku tohto rozhodnutia.

Poučenie: 

Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať. Proti tomuto rozhodnutiu možno podať žalobu podľa § 247 Občianskeho súdneho poriadku na Krajský súd v Bratislave do dvoch mesiacov od jeho doručenia.  

                                 

                                                          Daniela Zemanovičová 
                                                               podpredsedníčka  
                                 Rady Protimonopolného úradu Slovenskej republiky

	

Rozhodnutie sa doručí:

1.	Ministerstvo kultúry Slovenskej republiky, Nám. SNP 33, 813 31 Bratislava
2.	Protimonopolný úrad SR, odbor zneužívania dominantného postavenia